
EN FAR

EN MOR

EN SØSTER

EN BROR

 

KJÆRLIGHETEN

VIRKELIGHETEN

DØDEN




«I don’t know how to desire it fully, but I can’t wait to see what comes after the family. I also know I probably won’t see whatever it is. Still, I hope it happens, and I hope it is a glorious and abundant nothing.»

 

Abolish the Family – A Manifesto for Care and Liberation, Sophie Lewis




 

for EN FAR, EN MOR, EN SØSTER, EN BROR er det kanskje ikke åpenbart

men KJÆRLIGHETEN, VIRKELIGHETEN og DØDEN er der hele tiden

fra begynnelse

til slutt

puls

EN BROR

jeg husker

alt jeg vil glemme

og glemmer

alt jeg vil huske

EN MOR

de plutselig bare er der

de plutselig bare står der

i din verden

i ditt hjem

blant dine mennesker

og du vet ikke hvem de er

hvem er dere?

hva er det dere vil?

og hvorfor av alle steder

kommer dere hit?

hva skal dere her å gjøre?

og hvorfor oss?

HVA VIL DERE

OSS?!?

EN SØSTER

denne familien

lukker seg om seg selv

denne familien

er faen meg hermetisk

schmækk!

jeg mener: denne familien

er så trang

og liksom så …

åh

jeg må tenke

EN FAR

det sies at når du får barn

så ødelegger du dem

men jeg er ikke helt enig i det der

selv om et barn vil jo alltid –

eller

samme hvilken alder det barnet har

så vil det jo alltid skylde på –

jeg mener

ingen kommer skadefri fra

en oppvekst

og en familie som sådan

er det vel nesten ingen som

overlever

EN SØSTER

jo

nå har jeg det

du vet den leken

der du for eksempel må svare på

spørsmålet om

hvem du er mest glad i

han?

eller

hun?

kom igjen

hvem er du mest glad i?

eller hvis du er forelder:

hvem velger du?

den yngste eller den eldste?

den som er flink

eller den som er god?

kom igjen

kom igjen

KOM IGJEN

hvem velger du?

BILDE

alarmen går, en rasert stue i et rasert hjem, noen fantes her, hvem?

